Ανακοίνωση για την έναρξη διαδικασίας αντιντάμπινγκ σχετικά με τις εισαγωγές ορισμένων συρματόσχοινων και καλωδίων από σίδηρο ή χάλυβα καταγωγής Τσεχικής Δημοκρατίας, Δημοκρατίας της Κορέας, Μαλαισίας, Ρωσίας, Ταϊλάνδης και Τουρκίας

(2000/C 127/04)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου, όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου (εφεξής καλούμενος "βασικός κανονισμός"), στην οποία προβάλλεται ο ισχυρισμός ότι οι εισαγωγές ορισμένων συρματόσχοινων και καλωδίων από χάλυβα, καταγωγής Τσεχικής Δημοκρατίας, Δημοκρατίας της Κορέας, Μαλαισίας, Ρωσίας, Ταϊλάνδης και Τουρκίας αποτέλεσαν αντικείμενο ντάμπινγκ και συνεπώς προκάλεσαν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 23 Μαρτίου 2000 η επιτροπή συνδέσμου της ευρωπαϊκής ένωσης βιομηχανιών συρματόσχοινων (EWRIS) (εφεξής καλούμενη "ο καταγγέλλων") εξ ονόματος παραγωγών που αντιπροσωπεύουν μεγάλο μέρος, ήτοι περισσότερο από 76 % της συνολικής κοινοτικής παραγωγής των συρματόσχοινων και καλωδίων από χάλυβα που αποτελούν αντικείμενο της καταγγελίας.

2. Προϊόν

Το προϊόν που, κατά τους ισχυρισμούς, αποτελεί αντικείμενο ντάμπινγκ, είναι τα συρματόσχοινα και τα καλώδια από σίδηρο ή χάλυβα, συμπεριλαμβανομένων των καλωδίων clos, με εξαίρεση τα συρματόσχοινα και καλώδια από ανοξείδωτο χάλυβα, των οποίων η μεγαλύτερη διάσταση της εγκάρσιας τομής υπερβαίνει τα τρία mm, έστω και εφοδιασμένα με τα εξαρτήματά τους (εφεξής καλούμενα "το υπό εξάταση προϊόν"). Το υπό εξέταση προϊόν κατατάσσεται επί του παρόντος στους κωδικούς ΣΟ 7312 10 82, 7312 10 84, 7312 10 86, 7312 10 88 και 7312 10 99. Οι εν λόγω κωδικοί ΣΟ αναφέρονται μόνο για λόγους ενημέρωσης.

3. Ισχυρισμός για πρακτική ντάμπινγκ

Ο ισχυρισμός για πρακτική ντάμπινγκ σχετικά με την Τσεχική Δημοκρατία και τη Δημοκρατία της Κορέας βασίζεται σε σύγκριση της κανονικής αξίας, που υπολογίζεται με βάση τις εγχώριες τιμές, με τις τιμές εξαγωγής του υπό εξέταση προϊόντος στην Κοινότητα.

Ο ισχυρισμός για πρακτική ντάμπινγκ για τη Μαλαισία, την Ταϊλάνδη και την Τουρκία βασίζεται, ελλείψει στοιχείων για τις εγχώριες πωλήσεις, σε σύγκριση της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα.

Δεδομένου ότι η κανονική αξία για τη Ρωσία θα καθοριστεί με βάση τους κανόνες που αναφέρονται στο άρθρο 2 παράγραφος 7 του βασικού κανονισμού, ο καταγγέλλων πρότεινε να υπολογιστεί η κανονική αξία με βάση την τιμή σε χώρα με οικονομία αγοράς, ήτοι στην Τσεχική Δημοκρατία.

Ο ισχυρισμός για πρακτική ντάμπινγκ βασίζεται σε σύγκριση των κανονικών αξιών, όπως αναφέρονται παραπάνω, με τις τιμές εξαγωγής του υπό εξέταση προϊόντος όταν πωλείται για εξαγωγή στην Κοινότητα.

Με βάση τα παραπάνω, τα περιθώρια ντάμπινγκ που υπολογίστηκαν είναι σημαντικά για όλες τις εν λόγω εξάγουσες χώρες.

4. Ισχυρισμός για ζημία

Ο καταγγέλλων υπέβαλε αποδεικτικά στοιχεία για το ότι οι εισαγωγές του υπό εξέταση προϊόντος από την Τσεχική Δημοκρατία, τη Μαλαισία, τη Ρωσία, τη Δημοκρατία της Κορέας, την Ταϊλάνδη και την Τουρκία αυξήθηκαν γενικά σε απόλυτες τιμές, καθώς και σε όρους μεριδίου αγοράς.

Προβάλλεται ο ισχυρισμός ότι ο όγκος και οι τιμές του υπό εξέταση εισαχθέντος προϊόντος έχουν, μεταξύ άλλων συνεπειών, αρνητική επίπτωση στο μερίδιο αγοράς και στις ποσότητες που πωλούν οι κοινοτικοί παραγωγοί, με αποτέλεσμα να υπάρχουν σημαντικές αρνητικές επιπτώσεις στη γενική αποδοτικότητα, στην χρηματοοικονομική κατάσταση και στην κατάσταση όσον αφορά την απασχόληση του κοινοτικού κλάδου παραγωγής.

5. Διαδικασία για τον προσδιορισμό της πρακτικής ντάμπινγκ και της ζημίας

Η συμβουλευτική επιτροπή, αφού διαπίστωσε ότι η καταγγελία υποβλήθηκε από ή εξ ονόματος του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που να δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

Λόγω του εμφανούς μεγέθους και πολυπλοκότητας της διαδικασίας, η Επιτροπή μπορεί να εφαρμόσει δειγματοληπτικές τεχνικές, σύμφωνα με το άρθρο 17 του βασικού κανονισμού.

α) Δειγματοληψία για την έρευνα σχετικά με τη ζημία

Λόγω του μεγάλου αριθμού κοινοτικών παραγωγών που υποστήριξαν την καταγγελία, και σύμφωνα με το άρθρο 17 του βασικού κανονισμού, η Επιτροπή σκοπεύει να διεξάγει έρευνα για τη ζημία που υπέστη ο κοινοτικός κλάδος παραγωγής εφαρμόζοντας τη δειγματοληπτική μέθοδο.

Για να συγκεντρωθούν οι πληροφορίες που είναι απαραίτητες για την επιλογή του δείγματος των κοινοτικών παραγωγών, όλοι οι κοινοτικοί παραγωγοί που υποστηρίζουν την καταγγελία καλούνται να υποβάλουν τις ακόλουθες πληροφορίες εντός δεκαπέντε ημερών από τη δημοσίευση της παρούσας ανακοίνωσης:

- όνομα διεύθυνση, ηλεκτρονική διεύθυνση, τηλέφωνο, αριθμός τηλέτυπου ή/και φαξ, αρμόδιο άτομο και ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

- συνολικός κύκλος εργασιών της εταιρείας κατά το 1999,

- κύκλος εργασιών και όγκος σε χιλιόγραμμα του υπό εξέταση προϊόντος που πωλήθηκε στην Κοινότητα κατά το 1999,

- όγκος σε χιλιόγραμμα της παραγωγής του υπό εξέταση προϊόντος κατά το 1999,

- οποιεσδήποτε άλλες πληροφορίες θα βοηθούσαν την Επιτροπή στην επιλογή του δείγματος,

- ένδειξη για το κατά πόσον οι εταιρείες συμφωνούν να συμπεριληφθούν στο δείγμα, πράγμα που σημαίνει απάντηση στο ερωτηματολόγιο και συγκατάθεση για επιτόπια έρευνα στις εγκαταστάσεις τους.

β) Δειγματοληψία για τη διερεύνηση της πρακτικής ντάμπινγκ όσον αφορά τη Δημοκρατία της Κορέας

Για να μπορέσει η Επιτροπή να αποφασίσει κατά πόσον είναι απαραίτητη η δειγματοληπτική μέθοδος όσον αφορά τους παραγωγούς-εξαγωγείς στη Δημοκρατία της Κορέας και, σε περίπτωση που αυτό συμβαίνει, να επιλέξει δείγμα εταιρειών, όλοι οι παραγωγοί-εξαγωγείς της Δημοκρατίας της Κορέας, ή αντιπρόσωποι που ενεργούν εξ ονόματός τους, καλούνται να γνωστοποιήσουν την παρουσία τους ερχόμενοι σε επαφή με την Επιτροπή και υποβάλλοντας τις ακόλουθες πληροφορίες σχετικά με τις εταιρείες τους εντός 15 ημερών από τη δημοσίευση της παρούσας ανακοίνωσης:

- όνομα, διεύθυνση, ηλεκτρονική διεύθυνση, τηλέφωνο, αριθμός τηλέτυπου ή/και φαξ, αρμόδιο πρόσωπο και ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

- κύκλος εργασιών σε τοπικό νόμισμα και όγκος σε χιλιόγραμμα των υπό εξέταση προϊόντων που πωλήθηκαν για εξαγωγή στην Κοινότητα κατά το 1999,

- ονόματα και ακριβείς δραστηριότητες όλων των συνδεόμενων εταιρειών, είτε συνδέονται άμεσα είτε έμμεσα (δηλαδή εταιρείες με τις οποίες έχει συναφθεί συμφωνία συνδέσεως ή αντιστάθμισης), οι οποίες ασχολούνται με την παραγωγή ή/και την πώληση (προς εξαγωγή ή εγχωρίως) του υπό εξέταση προϊόντος,

- κύκλος εργασιών σε τοπικό νόμισμα και όγκος των πωλήσεων σε χιλιόγραμμα για το υπό εξέταση προϊόν στην εγχώρια αγορά κατά το 1999,

- άλλες σχετικές πληροφορίες που θα βοηθούσαν την Επιτροπή στην επιλογή του δείγματος,

- διευκρίνιση σχετικά με το κατά πόσον οι οικείες εταιρείες δέχονται να συμπεριληφθούν στο δείγμα, πράγμα το οποίο θα συνεπάγετο απάντηση σε ερωτηματολόγιο και τη συγκατάθεση για επιτόπιο έλεγχο στις εγκαταστάσεις τους.

Προκειμένου να συγκεντρώσει τα στοιχεία τα οποία κρίνει αναγκαία για την επιλογή του δείγματος παραγωγών-εξαγωγέων, η Επιτροπή πρόκειται επίσης να έλθει σε επαφή με τις αρχές των χωρών εξαγωγής, με τους γνωστούς εξαγωγείς, καθώς και με οποιανδήποτε γνωστή ένωση εξαγωγέων.

γ) Δειγματοληψία όσον αφορά τους εισαγωγείς

Η Επιτροπή μπορεί επίσης να αποφασίσει να επιλέξει δείγμα εισαγωγέων. Για το σκοπό αυτό όλοι οι ενδιαφερόμενοι εισαγωγείς καλούνται να αναγγελθούν, ερχόμενοι σε επαφή με την Επιτροπή εντός δεκαπέντε ημερών από την ημερομηνία δημοσίευσης της παρούσας ανακοίνωσης.

δ) Τελική επιλογή των δειγμάτων

Κάθε ενδιαφερόμενο μέρος που επιθυμεί να υποβάλει πληροφορίες σχετικά με την επιλογή του δείγματος καλείται επίσης να αναγγελθεί, ερχόμενο σε επαφή με την Επιτροπή και υποβάλλοντας πληροφορίες εντός δεκαπέντε ημερών από την ημερομηνία δημοσίευσης της παρούσας ανακοίνωσης.

Η Επιτροπή σκοπεύει να προβεί στην τελική επιλογή του δείγματος αφού συμβουλευθεί τα ενδιαφερόμενα μέρη που εξέφρασαν προθυμία να συμπεριληφθούν στα δείγματα.

Οι εταιρείες που συμπεριλαμβάνονται στα δείγματα πρέπει να απαντήσουν σε ερωτηματολόγιο και να συνεργαστούν στο πλαίσιο της επίσκεψης για την επαλήθευση των στοιχείων.

Σε περίπτωση που δεν επιδειχθεί ικανοποιητικός βαθμός συνεργασίας, η Επιτροπή θα στηρίξει τα συμπεράσματά της στα διαθέσιμα αποδεικτικά στοιχεία, όπως προβλέπεται στο άρθρο 17 παράγραφοι 4 και 18 του βασικού κανονισμού.

ε) Ερωτηματολόγια

Προκειμένου να συγκεντρώσει τα στοιχεία που κρίνει αναγκαία για την έρευνά της, η Επιτροπή θα αποστείλει ερωτηματολόγια στους εισαγωγείς και σε ενώσεις κοινοτικών παραγωγών που κατονομάζονται στην καταγγελία, σε παραγωγούς-εξαγωγείς, σε εμπόρους που πραγματοποιούν εξαγωγές και σε κάθε ένωση παραγωγών-εξαγωγέων και εμπόρων που πραγματοποιούν εξαγωγές στην Τσεχική Δημοκρατία, τη Μαλαισία, τη Ρωσία, την Ταϊλάνδη και την Τουρκία, και οι οποίοι κατονομάζονται στην καταγγελία, καθώς και στις αρχές όλων των ενδιαφερομένων χωρών.

Όλοι οι παραγωγοί-εξαγωγείς στην Τσεχική Δημοκρατία, τη Μαλαισία, τη Ρωσία, την Ταϊλάνδη και την Τουρκία και οι εισαγωγείς καλούνται να έλθουν σε επαφή με την Επιτροπή για να διαπιστώσουν κατά πόσον κατονομάζονται στην καταγγελία. Εάν αυτό συμβαίνει, θα πρέπει το ταχύτερο δυνατόν, και το αργότερο δεκαπέντε ημέρες μετά τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, να ζητήσουν αντίγραφο του ερωτηματολογίου, δεδομένου ότι όλα τα ερωτηματολόγια πρέπει να συμπληρωθούν και να υποβληθούν στην Επιτροπή εντός της προθεσμίας που καθορίζεται στην παράγραφο 7 στοιχείο α) της παρούσας ανακοίνωσης.

Τα ερωτηματολόγια θα αποσταλούν στους κοινοτικούς παραγωγούς που συμπεριλήφθηκαν στο δείγμα και οι οποίοι υποστήριξαν την καταγγελία και στους παραγωγούς-εξαγωγείς της Δημοκρατίας της Κορέας που συμπεριλήφθηκαν στο δείγμα, όταν πραγματοποιηθεί η τελική επιλογή των δειγμάτων.

Οι παραγωγοί-εξαγωγείς της Δημοκρατίας της Κορέας που υπέβαλαν αίτηση για ατομική μεταχείριση, κατ' εφαρμογή των άρθρων 17 παράγραφος 3 και 9 παράγραφος 6 του βασικού κανονισμού, πρέπει να υποβάλουν αίτηση για ερωτηματολόγιο εντός της προαναφερθείσας περιόδου δεκαπέντε ημερών, δεδομένου ότι για τις εν λόγω απαντήσεις στο ερωτηματολόγιο ισχύει επίσης η προθεσμία που αναφέρεται στην παράγραφο 7 στοιχείο α) της παρούσας ανακοίνωσης. Εντούτοις, τα εν λόγω μέρη θα πρέπει να γνωρίζουν ότι εάν η δειγματοληψία εφαρμοστεί στους παραγωγούς-εξαγωγείς, η Επιτροπή μπορεί να αποφασίσει να μην τους χορηγήσει ατομική μεταχείριση, εφόσον αυτό αποτελεί αδικαιολόγητα επαχθή διαδικασία και εμποδίζει την έγκαιρη ολοκλήρωση της έρευνας.

Οποιαδήποτε απάντηση στα ερωτηματολόγια πρέπει να υποβάλλεται γραπτά στη διεύθυνση που αναφέρεται παρακάτω και να αναφέρει το όνομα, τη διεύθυνση, την ηλεκτρονική διεύθυνση, το τηλέφωνο και τον αριθμό τηλέτυπου ή/και φαξ του ενδιαφερομένου μέρους.

στ) Συγκέντρωση πληροφοριών και διεξαγωγή ακροάσεων

Όλα τα ενδιαφερόμενα μέρη καλούνται να γνωστοποιήσουν γραπτά τις απόψεις τους και να υποβάλουν αποδεικτικά στοιχεία. Οι πληροφορίες αυτές θα πρέπει να υποβληθούν στην Επιτροπή σε χαρτί εντός της προθεσμίας που καθορίζεται στην παράγραφο 7 στοιχείο α) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι υπέβαλαν γραπτή αίτηση και απέδειξαν ότι υπάρχουν ιδιαίτεροι λόγοι για να γίνουν δεκτά σε ακρόαση.

ζ) Επιλογή της τρίτης χώρας με οικονομία αγοράς

Σύμφωνα με το άρθρο 2 παράγραφος 7 στοιχείο α) του βασικού κανονισμού, προβλέπεται να επιλεγεί η Τσεχική Δημοκρατία ή η Βραζιλία ως κατάλληλη τρίτη χώρα με οικονομία αγοράς για τον υπολογισμό της κανονικής αξίας όσον αφορά τη Ρωσία. Τα ενδιαφερόμενα μέρη καλούνται να σχολιάσουν την εν λόγω επιλογή εντός της προθεσμίας που καθορίζεται στην παράγραφο 7 στοιχείο γ) της παρούσας ανακοίνωσης.

η) Καθεστώς οικονομίας αγοράς

Για τους παραγωγούς-εξαγωγείς στη Ρωσία που υποστηρίζουν και υποβάλλουν επαρκή αποδεικτικά στοιχεία ότι λειτουργούν υπό συνθήκες οικονομίας αγοράς, ήτοι ότι πληρούν τα κριτήρια που θέτει το άρθρο 2 παράγραφος 7 στοιχείο γ) του βασικού κανονισμού, η κανονική αξία θα καθοριστεί σύμφωνα με το άρθρο 2 παράγραφος 7 στοιχείο β) του βασικού κανονισμού. Η Επιτροπή θα στείλει έντυπα αιτήσεως σε όλους τους γνωστούς παραγωγούς-εξαγωγείς στη Ρωσία και στις ρωσικές αρχές.

6. Συμφέρον της Κοινότητας

Σύμφωνα με το άρθρο 21 του βασικού κανονισμού και για να ληφθεί απόφαση σχετικά με το κατά πόσον, στην περίπτωση που οι ισχυρισμοί για πρακτική ντάμπινγκ και προκύπτουσα ζημία είναι τεκμηριωμένοι, θα ήταν προς το συμφέρον της Κοινότητας να ληφθούν μέτρα αντιντάμπινγκ, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και αντιπροσωπευτικές οργανώσεις καταναλωτών, υπό την προϋπόθεση ότι αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, μπορούν, εντός της γενικής προθεσμίας που καθορίζεται στην παράγραφο 7 στοιχείο α) της παρούσας ανακοίνωσης, να γωνστοποιήσουν την παρουσία τους και να υποβάλουν πληροφορίες στην Επιτροπή. Θα πρέπει να σημειώσουμε ότι όλες οι πληροφορίες που θα υποβληθούν βάσει του εν λόγω άρθρου θα ληφθούν υπόψη μόνον εάν συνοδεύονται από πραγματικά αποδεικτικά στοιχεία κατά την υποβολή τους.

7. Προθεσμία

α) Γενική προθεσμία

Τα ενδιαφερόμενα μέρη, εφόσον επιθυμούν να ληφθούν υπόψη οι απόψεις τους κατά την έρευνα, πρέπει να αναγγέλλονται, να εκθέτουν τις απόψεις τους γραπτώς και να υποβάλλουν στοιχεία εντός σαράντα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας. Η προθεσμία αυτή ισχύει για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην καταγγελία, και συνεπώς είναι προς το συμφέρον των εν λόγω μερών να έλθουν σε επαφή με την Επιτροπή το συντομότερο δυνατό.

β) Ειδική προθεσμία σχετικά με τη δειγματοληψία

Όλες οι πληροφορίες που σχετίζονται με την επιλογή των δειγμάτων πρέπει να υποβληθούν στην Επιτροπή εντός δεκαπέντε ημερών από την ημερομηνία δημοσίευσης της παρούσας ανακοίνωσης, δεδομένου ότι η Επιτροπή σκοπεύει να ζητήσει τη γνώμη των ενδιαφερομένων μερών που εξέφρασαν προθυμία να συμπεριληφθούν στο δείγμα, όσον αφορά την τελική επιλογή των δειγμάτων εντός περιόδου 21 ημερών από τη δημοσίευση της παρούσας ανακοίνωσης.

γ) Ειδική προθεσμία για την επιλογή της τρίτης χώρας με οικονομία αγοράς

Τα μέρη της έρευνας που επιθυμούν να σχολιάσουν το ορθόν της επιλογής της Τσεχικής Δημοκρατίας ή της Βραζιλίας οι οποίες, όπως αναφέρεται στην παράγραφο 5 στοιχείο στ) της παρούσας ανακοίνωσης, προβλέπεται να αποτελέσουν την τρίτη χώρα με οικονομία αγοράς για τον καθορισμό της κανονικής αξίας σχετικά με τη Ρωσία, πρέπει να υποβάλουν τα σχόλιά τους εντός δέκα ημερών από την ημερομηνία δημοσίευσης της παρούσας ανακοίνωσης.

δ) Ειδική προθεσμία για την υποβολή αιτήσεων για την αναγνώριση του καθεστώτος οικονομίας αγοράς

Οι δεόντως τεκμηριωμένες αιτήσεις για την αναγνώριση καθεστώτος οικονομίας της αγοράς, όπως αναφέρεται στην παράγραφο 5 στοιχείο ζ) της παρούσας ανακοίνωσης, θα πρέπει να υποβληθούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ε) Διεύθυνση αλληλογραφίας της Επιτροπής

Ευρωπαϊκή Επιτροπή Γενική Διεύθυνση Εμπορίου

Διευθύνσεις C και E

DM 24 - 8/37

Rue de la Loi/Wetstraat 200 Β - 1049 Βρυξέλλες Αριθ. φαξ (32-2) 295 65 05 Τέλεξ: COMEU B 21877

8. Άρνηση συνεργασίας

Εάν ένα ενδιαφερόμενο μέρος αρνείται την πρόσβαση σε απαραίτητα στοιχεία ή γενικότερα δεν τα παρέχει εντός της προβλεπομένης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Εφόσον διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.